Na temelju članka 209. Zakona o plovidbi i lukama unutarnjih voda („Narodne novine“ broj 144/21), članka 14. stavka 2. Uredbe o tehničko-tehnološkim uvjetima za luke i uvjetima sigurnosti plovidbe u lukama i pristaništima unutarnjih voda („Narodne novine“ broj 32/09) i članka 35. Statuta Općine Fužine (Službene novine Općine Fužine broj 06/21) Općinsko vijeće Općine Fužine na sjednici održanoj \_\_\_\_\_\_\_\_\_\_\_2024. godine, donosi

**PRAVILA**

**O REDU U PRISTANIŠTU NA JEZERU LEPENICA**

1. **OPĆE ODREDBE**

**Članak 1.**

Ovim se Pravilima propisuje red, lokacija i namjena, postupci prilikom priveza i odveza plovila, način kontrole obavljanja tih radnji, način i postupak korištenja informacijske službe te mjere u izvanrednim okolnostima u pristaništu za vlastite potrebe na jezeru Lepenica (u daljnjem tekstu: Pristanište).

**Članak 2.**

Osim odredbi ovih Pravila, na pristanišnom području primjenjuju se propisi koji se odnose na sigurnost plovidbe, zdravstveni, sanitarni, veterinarski, fitopatološki i drugi važeći propisi.

1. **LOKACIJA I NAMJENA PRISTANIŠTA**

**Članak 3.**

1. Pristanište je smješteno na jezeru Lepenica.
2. Pristanišno područje utvrđeno je Odlukom Ministarstva mora, prometa i infrastrukture KLASA: UP/I-\_\_\_\_\_\_\_\_\_\_, URBROJ: \_\_\_\_\_\_\_\_\_\_ od dana \_\_\_\_\_\_\_\_ 2024. godine.

 (3) Grafički prikaz položaja lomnih koordinatnih točaka pristanišnog područja nalazi se u privitku ovih Pravila i čini njezin sastavni dio.

**Članak 4.**

1. U akvatoriju Pristaništa nalaze se tri plutajuća objekta:
* Plutajući objekt na lokaciji „Lepenica 1“,
* Plutajući objekt na lokaciji „Lepenica 2“,
* Plutajući objekt na lokaciji „Lepenica 3“.
1. U kopnenom dijelu Pristaništa na lokaciji „Lepenica 1“ nalazi se sustav za punjenje akumulatorskih baterija, sa priručnim skladištem brodske opreme i potrošnog materijala.

**Članak 5.**

1. Pristanište je namijenjeno primarno za obavljanje lučkih usluga pristajanja putničkih plovila radi obavljanja ukrcaja i iskrcaja putnika te po potrebi opskrbe namirnicama i vodom, te punjenja akumulatorskih baterija plovila za prijevoz putnika.
2. U izvanrednim situacijama u Pristanište mogu uploviti i druga plovila ukoliko:
3. ista ne zauzimaju mjesto priveza putničkim plovilima,
4. ne ometaju uplovljenja i isplovljenja putničkih plovila.
5. U koliko su ispunjeni uvjeti iz stavka 2. podstavaka a) i b) ovoga članka Općina Fužine, uz suglasnost Lučke kapetanije Rijeka (u daljnjem tekstu: Lučka kapetanija), može izdati pisano odobrenje za uplovljavanje i drugih plovila, a što će biti predviđeno i Odlukom o otvaranju i razvrstavanju pristaništa.

**Članak 6.**

Općina Fužine kao upravitelj pristaništa (u daljnjem tekstu: Upravitelj pristaništa) upravlja pristanišnim područjem, prati i kontrolira odvijanje prometa na pristanišnom području, te provodi red u Pristaništu.

**Članak 7.**

U zimskom periodu Upravitelj pristaništa odrediti će, uz prethodnu suglasnost Lučke kapetanije, vrijeme raspreme po pojedinim plovilima.

 **Članak 8.**

Upravitelj pristaništa može privremeno odrediti korištenje kopnenog dijela pristaništa i za:

* osnovne gospodarske djelatnosti koje su u međusobnoj ekonomskoj, prometnoj ili tehnološkoj vezi s obavljanjem osnovnih lučkih usluga iz članka 5. ovih Pravila i
* sporedne gospodarske djelatnosti koje se obavljaju unutar maksimalno 12 m² pristanišnog područja.
1. **PRISTAJANJE, VEZIVANJE I ISPLOVLJAVANJE**

**Članak 9.**

1. Zapovjednici plovila moraju se pridržavati reda plovidbe i nisu dužni tražiti pojedinačnu dozvolu za pristajanje, ali su dužni primjenjivati propisana pravila plovidbe u skladu s važećim zakonskim propisima.
2. Prijava dolaska/odlaska plovila podnosi se putem aplikacije „CIMIS“.
3. Sva plovila na jezeru Lepenica moraju imati uključen radiotelefonski uređaj na radnom kanalu, odnosno dodijeljenoj frekvenciji prijamnika, te se po potrebi javiti u vezi s uplovljavanjem u Pristanište.

**Članak 10.**

1. Plovila koja uplovljavaju u Pristanište ne smiju ometati manevriranje plovilima koja isplovljavaju iz Pristaništa.
2. Plovila pri uplovljavanju u Pristanište moraju smanjiti brzinu tako da svojim kretanjem mogu pristati bez rizika od nanošenja štete pristanišnoj infrastrukturi i drugim plovilima u Pristaništu.

**Članak 11.**

Privez i odvez plovila u Pristaništu vrši posada plovila.

**Članak 12.**

1. Svako plovilo nakon pristajanja i privezivanja na Pristaništu dužno je započeti s iskrcavanjem odnosno ukrcavanjem putnika pridržavajući se reda plovidbe i propisanih pristanišnih uzanci.
2. Brigu o urednom ukrcaju i iskrcaju putnika, te redu u Pristaništu vodi posada plovila uz koordinaciju zapovjednika.
3. Nakon završetka ukrcaja putnika, plovilo je dužno napustiti Pristanište vodeći računa o vremenu polaska sukladno redu plovidbe.
4. **RED U PRISTANIŠTU**

**Članak 13.**

1. Za održavanje reda u Pristaništu, Upravitelj pristaništa dužan je imenovati Nadzornika pristaništa.
2. Zapovjednik plovila dužan je prilikom uplovljavanja u Pristanište odnosno isplovljivanja plovila iz Pristaništa pratiti upute Nadzornika pristaništa, ako one ne predstavljaju kršenje pravila o sigurnosti plovidbe.
3. Privezivanje plovila završeno je kada se prema nalozima zapovjednika plovila i Nadzornika pristaništa postave svi potrebni konopi za privez.

**Članak 14.**

1. U slučaju nevremena ili nagle promjene vodostaja posada plovila u Pristaništu mora na zahtjev Nadzornika pristaništa pojačati privez plovila.
2. Nadzornik pristaništa će, u slučaju ugroze ljudskih života ili sigurnosti plovidbe, omogućiti plovilu prvenstvo priveza u Pristaništu.

**Članak 15.**

Po privezu plovila u Pristanište Upravitelj pristaništa će postaviti siguran prilaz za ulaz na plovilo i silazak sa plovila.

**Članak 16.**

Upravitelj pristaništa može iz razloga funkcionalne uporabe pristana zatražiti od zapovjednika plovila da isto premjesti na drugi vez.

1. **PRIKLJUČIVANJE PLOVILA NA ELEKTROENERGETSKU MREŽU**

**Članak 17.**

1. Po završetku dnevne plovidbe plovilo će se privezati, na rezervirano mjesto priveza, uz plutajući objekt na lokaciji Lepenica l.
2. Nakon priveza plovila, posada plovila priključiti će plovilo ne električnu mrežu radi punjenja akumulatorskih baterija.
3. Za vrijeme snabdijevanja plovila električnom energijom zabranjen je pristup plovilu neovlaštenim osobama.
4. **RED PLOVIDBE I RADNO VRIJEME PRISTANIŠTA**

**Članak 18.**

1. Prijevoz putnika na jezeru Lepenica obavlja se na unaprijed određenom redu plovidbe koji se usklađuje tijekom godine zavisno od sezonskih potreba putnika.
2. Radno vrijeme Pristaništa odrediti će Upravitelj pristaništa.
3. Red plovidbe i radno vrijeme Pristaništa moraju biti istaknuti na mjestu ukrcaja i iskrcaja putnika.
4. **BORAVAK PLOVILA U PRISTANIŠTU**

**Članak 19.**

Tijekom boravka plovila u Pristaništu, a izvan funkcije prijevoza putnika dozvoljen je pristup plovilu sljedećim osobama:

1. članovima posade,
2. predstavnicima Upravitelja pristaništa,
3. osobama koje zbog potrebe posla trebaju pristup plovilu, uz dozvolu Upravitelja pristaništa.

**Članak 20.**

1. Za vrijeme čekanja na ukrcaj ili iskrcaj putnika plovilo je pod nadzorom zapovjednika plovila.
2. Zapovjednik je dužan odrediti siguran način ukrcaja ili iskrcaja putnika u Pristaništu.
3. Zapovjednik odgovara za štetu koju prouzroči nesavjesnim upravljanjem plovilom.

**Članak 21.**

Kretanje u Pristaništu je ograničeno, a shematski prikaz puta kretanja i mjesta priveza plovila nalazi se u Prilozima 2. i 3. ovih Pravila i čine njihov sastavni dio.

**Članak 22.**

Na plovilu koje se nalazi u Pristaništu mora biti ukrcan minimalan broj članova posade prema važećim propisima.

**Članak 23.**

1. Plovilo koje boravi u Pristaništu dužno je predati sav otpad sa plovila.
2. Otpad se sortira i odlaže na za to predviđena mjesta, o čemu brigu vodi Upravitelj pristaništa.
3. **POSTUPAK ZA SLUČAJ OZLJEÐIVANJA, POŽARA, EKSPLOZIJE I ONEČIŠĆENJA OKOLIŠA**

**Članak 24.**

1. Ozlijeđenim osobama na plovilu prvu pomoć dužna je pružiti posada plovila.
2. Hitna medicinska pomoć osigurava se pozivom hitne medicinske službe ili Centra za obavješćivanje.
3. O nastaloj nezgodi zapovjednik plovila je dužan u redovno radno vrijeme izvijestiti Upravitelja pristaništa koji je dužan o istom obavijestiti Lučku kapetaniju.

**Članak 25.**

1. U slučaju požara ili eksplozije na plovilu, posada plovila dužna je postupiti po uputama za gašenje požara na plovilu.
2. Zapovjednik plovila dužan je, bez odlaganja, organizirati gašenje požara, spašavanje i evakuaciju sa članovima posade plovila, a nezgodu dojaviti Upravitelju pristaništa i Vatrogasnoj postrojbi ili Centru za obavješćivanje.
3. Upravitelj pristaništa je dužan odmah obavijestiti Lučku kapetaniju o izbijanju požara u Pristaništu te o mjerama koje su poduzete za gašenje požara.

**Članak 26.**

U slučaju nezgode koja bi mogla imati za posljedicu onečišćenje okoliša Upravitelj pristaništa će postupiti prema Operativnom Planu interventnih mjera Općine Fužine, te o tome bez odlaganja obavijestiti i Lučku kapetaniju.

**Članak 27.**

Evakuaciju osoba iz Pristaništa i sa plovila provode osobe osposobljene za pružanje prve pomoći, evakuaciju i spašavanje, određene od strane Upravitelja pristaništa.

**Članak 28.**

1. "Plan evakuacije i spašavanja” mora biti istaknut u Pristaništu, a nalazi se u Prilogu 4. ovih Pravila i čini njihov sastavni dio.
2. Telefonski brojevi svih službi potrebnih za nesmetan rad Pristaništa nalaze se u Prilogu 5. ovih Pravila i čine njegov sastavni dio.

**Članak 29.**

Članovi posade plovila dužni su pridržavati se uputa ovlaštene osobe Upravitelja pristaništa i staviti se na raspolaganje u akciji evakuacije i spašavanja.

1. **POSEBNE ODREDBE**

**Članak 30.**

Općina Fužine dužna je omogućiti Lučkoj upravi Sisak nadzor nad obavljanjem lučkih usluga iz članka 5. ovih Pravila, a vezano za izvršenje Ugovora o međusobnim pravima i obvezama u Pristaništu Lepenica.

**Članak 31.**

Nadzor nad primjenom odredbi ovih Pravila, u sklopu svojih ovlasti, obavlja Upravitelj pristaništa, Lučka kapetanija i Lučka uprava Sisak.

1. **PRIJELAZNE I ZAVRŠNE ODREDBE**

**Članak 32.**

1. Primjerak ovih Pravila mora se nalaziti u svakom plovilu koje koristi Pristanište, a zapovjednik plovila dužan je pismeno potvrditi primitak ovih Pravila.
2. Obrazac Potvrde nalazi se u Prilogu 6. ovih Pravila i čini njihov sastavni dio.

**Članak 33.**

Ova Pravila na koje je prethodnu Suglasnost dala Lučka kapetanija Rijeka, svojim aktom KLASA: \_\_\_\_\_\_\_\_\_\_\_\_\_, URBROJ: \_\_\_\_\_\_\_\_ od dana \_\_\_\_\_\_\_\_ stupaju na snagu osmog dana od dana objave u Službenim novinama Općine Fužine.

KLASA:

URBROJ:

Fužine,

**OPĆINSKO VIJEĆE OPĆINE FUŽINE**

Predsjednik

Valentin Crljenko